ໄທພະຍາຍາມປົວແປງບາດແຜ ຈາກຄວາມແຕກແຍກກັນ ກ່ອນການເລືອກຕັ້ງ
2 ​ປີຫລັງ​ຈາກ​​ນາຍົກ ​ອະພິສິດ ​ເວ​ດຊາ​ຊິ​ວະ ​ເຂົ້າມາ​ຮັບ ຕໍາ​ແໜ່​ງ ລັດຖະບານ​ຂອງ​ທ່ານ​ແລະ​ພັກ​ຝ່າຍ​ຄ້ານ​ ກໍພາກັນ ກະກຽມການເລືອກຕັ້ງໃໝ່.
ສອງປີຫລັງຈາກທີ່ ທ່ານອະພິສິດ ເວດຊາຊິວະ ເຂົ້າມາດໍາລົງຕໍາແໜ່ງ ນາຍົກລັດຖະມົນຕີໄທ ລັດຖະບານຂອງທ່ານແລະພັກຝ່າຍຄ້ານ ກໍພາກັນກະກຽມສໍາລັບການເລືອກຕັ້ງທົ່ວປະເທດແລ້ວ ຊຶ່ງຈະຕ້ອງຈັດຂື້ນພາຍໃນເວລາ 14 ເດືອນຕໍ່ໜ້ານີ້ ແຕ່ວ່າ ກ່ອນອື່ນນັ້ນ ລັດ ຖະບານແມ່ນຢາກຈະປົວແປງຫລືແກ້ໄຂ ບັນຫາຄວາມແຕກແຍກທາງສັງຄົມທີ່ກວ້າງຂວາງ ນັ້ນໃຫ້ໄດ້ ເພື່ອຮັບປະກັນວ່າການເລືອກຕັ້ງຈະບໍ່ນໍາໄປສູ່ຄວາມຮຸນແຮງທາງການເມືອງຕື່ມອີກ ຜູ້ສື່ຂ່າວວີໂອເອ ນາຍ Ron Corben ມີລາຍງານມາຈາກບາງກອກ ຊຶ່ງທອງປານ ຈະນໍາມາສະເໜີທ່ານໃນອັນດັບຕໍ່ໄປ // ສຽງທ່ານອະພິສິດ // ນາຍົກລັດຖະມົນຕີ ອະພິສິດ ເວດຊາວິວະ ໄດ້ເນັ້ນໜັກ ເຖິງການເຕີບໂຕທີ່ເຂັ້ມແຂງທາງເສດຖະກິດ ທີ່ປາກົດໃຫ້ ເຫັນໃນປີທີ່ສອງຂອງລັດຖະບານຂອງທ່ານ ແລະໂຄງ ການປະຕິຮູບຕ່າງໆ ທາງດ້ານສັງຄົມ ເສດຖະກິດຂອງໄທໄດ້ເຕີບໂຕຂື້ນເກືອບ 8 ເປີເຊັນ ໃນປີ 2010 ພ້ອມ ກັບອັດຕາຫວ່າງງານທີ່ຕໍ່າລົງ ແລະການສົ່ງອອກ ສູງຂື້ນ ໃນຖະແຫລງການສະຫລູບຜົນງານປະຈໍາປີເມື່ອບໍ່ນານມານີ້ ທ່ານອະພິສິດໄດ້ອ້າງເຖິງໂຄງການຕ່າງໆ ເພື່ອຊ່ວຍເຫລືອພວກທຸກຈົນ ໂຮມທັງໃຫ້ການສຶກສາລະດັບພື້ນຖານຟີ ຊ່ວຍເຫລືອພວກຜູ້ເຖົ້າ ແລະສະໜັບສະໜຸນພວກຊາວນາຊາວສວນ ທ່ານ ປະນິທານ ວັດຕະນະຍາກອນ ໂຄສົກລັດຖະບານກ່າວວ່າ ເສດຖະກິດທີ່ດີຂື້ນມານັ້ນ ແມ່ນພາກສ່ວນນຶ່ງຂອງຄວາມພະຍາຍາມຂອງລັດຖະບານ ເພື່ອກະກຽມສໍາລັບການເລືອກຕັ້ງ ຊຶ່ງຈະຕ້ອງໄດ້ຈັດຂື້ນ ໃນເດືອນກຸມພາ ປີ 2012 ທ່ານປະນິທານກ່າວຕໍ່ໄປວ່າ: ທ່ານນາຍົກອະພິສິດ ເປັນຫົວໜ້າລັດຖະບານຜະສົມທີ່ເຂົ້າດໍາລົງຕໍາແໜ່ງ ໃນປີ 2008 ຫລັງຈາກການຕັດສິນຂອງສານໄດ້ໂຄ່ນລົ້ມສອງລັດຖະບານ ທີ່ເປັນພັນທະມິດກັບອະດີດ ນາຍົກລັດຖະມົນຕີທັກສິນ ຊິນນະວັດ ທ່ານທັກສິນ ໄດ້ຖືກໂຄ່ນລົ້ມໂດຍການກໍ່ລັດຖະ ປະຫານໃນປີ 2006 ເມື່ອວັນຈັນທີ່ຜ່ານມານີ້ ທ່ານອະພິສິດໄດ້ກ່າວປະຕິເສດຕໍ່ການ ຄາດການຂອງສື່ມວນຊົນ ທີ່ວ່າທ່ານອາດຈະຈັດການເລືອກຕັ້ງຂື້ນ ໄວກວ່າກໍານົດນັ້ນ ອາທິດນີ້ ແມ່ນເປັນການສິ້ນສຸດຂອງປີ ທີ່ວຸ້ນວາຍ ມີການປ່ຽນແປງງ່າຍທີ່ສຸດໃນການເມືອງ ຂອງໄທໃນໄລຍະເກືອບສອງທົດສະວັດ ພວກປະທ້ວງທີ່ນໍາໂດຍກຸ່ມ ນປຊ ໄດ້ກົດດັນໃຫ້ ລັດຖະບານລາອອກ ແລະໃຫ້ຮຽກການເລືອກຕັ້ງຂຶ້ນ ພວກປະທ້ວງຫລາຍພັນຄົນ ທີ່ເອີ້ນ ກັນວ່າພວກເສື້ອແດງນັ້ນ ໄດ້ເຂົ້າຍຶດຄອງເຂດນຶ່ງໃນໃຈກາງເມືອງຫລວງບາງກອກ ເປັນ ເວລາດົນເຖິງສອງເດືອນ ໃນທ້າຍເດືອນພືດສະພາ ລັດຖະຍານໄດ້ສົ່ງກໍາລັງທະຫານ ເຂົ້າສະຫລາຍພວກປະທ້ວງ ການກວາດລ້າງດັ່ງກ່າວແລະ ການປະທ້ວງເປັນເວລາຫລາຍອາທິດກ່ອນໜ້ານັ້ນ ໄດ້ຍັງຜົນ ໃຫ້ມີຜູ້ເສຍຊີວິດ 92 ຄົນ ແລະບາດເຈັບຫລາຍເຖິງ 2 ພັນ ຊຶ່ງມີທັງທະຫານແລະພົນລະເຮືອນ ພວກປະທ້ວງເສື້ອແດງແລະພວກຜູ້ນໍາ ຈໍານວນປະມານ 400 ຄົນຖືກກັກຂັງ ມີຫລາຍໆຄົນປະເຊີນກັບຂໍ້ຫາວ່າ ເປັນພວກກໍ່ການຮ້າຍ ແລະປະເທດໄທຍັງຄົງຖືກແບ່ງແຍກ ຢ່າງກວ້າງຂວາງ ລະຫວ່າງພວກເສື້ອແດງ ແລະພວກປະ ທ້ວງເສື້ອເຫລືອງ ທີ່ເປັນກຸ່ມທີ່ໂຄ່ນລົ້ມທ່ານທັກສິນ ແລະພວກສືບຕໍາແໜ່ງແທນທ່ານ ອອກຈາກອໍານາດນັ້ນ ນາຍກຸເດບ ໄສກຣະຈາງ ສະມາຊິກພັກຝ່າຍຄ້ານ ເພື່ອໄທ ທີ່ນິຍົມທັກສິນ ກ່າວວ່າ ພັກ ເພື່ອໄທແມ່ນພ້ອມແລ້ວສໍາລັບການເລືອກຕັ້ງ ແຕ່ລາວກໍບໍ່ຄາດວ່າມັນຈະເກີດຂື້ນໃນບໍ່ຊ້ານີ້ “ ນາຍກຸເດບ ກ່າວວ່າ ພັກຂອງລາວແມ່ນປຸ້ມລຸມເປັນອັນນຶ່ງອັນດຽວກັນ ແລະ ທ່ານທັກສິນ ກໍຍັງມີອິດທິພົນຫລາຍຢູ່ ຕໍ່ພວກຜູ້ນໍາຂອງພັກ ກຸ່ມ ນປຊ ພາຍໃຕ້ການນໍາພາຂອງຫົວໜ້າຄົນໃໝ່ ນາງ ທິດາ ຖາວອນເສດ ຈະໜຸນຫລັງພັກເພື່ອໄທໃນການເລືອກຕັ້ງ ນາງທິດາກ່າວວ່າ ພວກເຂົາເຈົ້າຈະທໍາງານຮ່ວມກັນ ເພື່ອຮັບປະກັນໃຫ້ການຊຸມນຸມຂອງກຸ່ມ ນປຊ ໃນລະຫວ່າງການເລືອກຕັ້ງນັ້ນ ດໍາເນີນໄປຢ່າງສັນຕິ ນາງຊີ້ແຈງຕື່ມວ່າ: ຄວາມເປັນຫ່ວງໂດຍລວມອັນນຶ່ງສໍາລັບອະນາ ຄົດທາງການເມືອງຂອງປະເທດໄທນັ້ນ ກໍ ແມ່ນວ່າພວກຄະນະກໍາມະການສອບສວນ ຂອງລັດຖະບານກ່ຽວກັບເຫດການນອງເລືອດ ໃນປີນີ້ນັ້ນ ຈະສາມາດກູ້ເອົາຄວາມໄວ້ເນື້ອ ເຊື່ອໃຈຂອງປະຊາຊົນ ຄືນມາໄດ້ ຫລືບໍ່ ກ່ອນການເລືອກຕັ້ງນັ້ນ ນາຍສົມຊາຍ ຫອມລະອໍ ທະນາຍຄວາມຄົນນຶ່ງດ້ານສິດທິມະນຸດແລະເປັນຜູ້ນຶ່ງຢູ່ໃນຄະນະ ກໍາມະການສອບສວນດັ່ງກ່າວ ມີຄວາມໝັ້ນໃຈວ່າ ປະຊາຊົນໄທຈະສາມາດບັນລຸຄວາມປອງ ດອງກັນໄດ້ ນານສົມຊາຍກ່າວວ່າ ພວກຜູ້ນໍາກຸ່ມ ນປຊ ໄດ້ບອກລາວວ່າ ພວກເຂົາເຈົ້າຍືືດໝັ້ນໃນ ແຜນການຂອງພວກເຂົາເຈົ້າ ທີ່ຈະຊ່ວຍຮັບປະກັນໃຫ້ການເລືອກຕັ້ງດໍາເນີນໄປຢ່າງ ສັນຕິ ແຕ່ນາຍ Chris Baker ນັກຂຽນແລະນັກວິຈານການເມືອງໄທ ບໍ່ແນ່ໃຈວ່າ ພວກຄະນະ ກໍາມະການຈະສາມາດຜ່ອນຄາຍຄວາມເຄັ່ງຕຶງລົງໄດ້ ກ່ອນໜ້າການເລືອກຕັ້ງນັ້ນ ໃນວັນທີ 1 ເດືອນມັງກອນ ປີ 2011 ຄືມື້ອື່ນນີ້ ລັດຖະບານໄທຈະນໍາສະເໜີ ແຜນການປອງດອງຊາດອັນນຶ່ງ ເພື່ອຊຸກຍູ້ສົ່ງເສີມຄວາມເທົ່າທຽມກັນ ແລະຄວາມຍຸຕິທໍາ ແຕ່ພວກນັກວິເຄາະການເມືອງ ແລະພວກນັກການເມືອງບາງຄົນຢ້ານວ່າ ມັນອາດຈະໜ້ອຍເກີນໄປທີ່ຈະປົວແປງຄວາມແຕກແຍກກັນໄດ້ ກ່ອນທີ່ພວກພັກການເມືອງທັງຫລາຍຂອງໄທ ຈະເລີ່ມ ທໍາການປຸກລະດົມ ເພື່ອສິດທິໃນການທີ່ຈະໄດ້ເປັນຝ່າຍປົກຄອງປະເທດ ທີ່ມີການແບ່ງແຍກກັນນັ້ນ